След 1763 г., алабама и коасатите започват да мигрират на запад. Установяват се в Луизиана, но малки групи продължават нататък до Тексас. Коасатите първо се заселват на Байо Чикот. През 1780 г. част от тях се местят на река Тринити в Тексас. Други групи се установяват на Ред Ривър и на река Сабин. В Тексас групите алабама и коасати се установяват в Биг Тикет, където са встрани от пътя на белите. Това донякъде им позволява да живеят необезпокоявано почти до Гражданската война. Алабама се обособяват в три общини в северозападната част на окръг Тейлър, а коасатите около 600 също в три общини на и близо до река Тринити. По време на Тексаската революция много бели заселници намират убежище при двете племена в Биг Тикет. След революцията всички племена от източен Тексас са изгонени с изключение на алабама и коасатите. През 1853 г. Тексас закупува 1110,7 акра земя за резерват за алабама. През 1855 г. е гласувана сума за закупуването на 600 акра земя и за коасатите, но поради липса вече на свободна земя в окръг Полк, тази субсидия остава само на хартия. С разрешението на алабама повечето коасати се заселват в резервата им през 1859 г. След Гражданската война положението на двете племена се влошава. Големият брой бели заселници бързо унищожава природните ресурси и принуждава индианците да търсят препитание по градовете и фермите. През 1928 г. правителството отпуска още около 3000 акра земя към резервата на обединените племена. През 1955 г. то доброволно прекратява отношенията си с федералното правителство. Федералният им статут е върнат през 1987 г. В началото на 21 век свързаното алабама-кушата племе на Тексас контролира 18,5 квадратни километра земя в окръг Полк и има над 1150 записани членове.